EFF wil Lungisa bystaan | Netwerk24
Deur Lizeka Tandwa 08 November 2018 21:08
Dit blyk dat die EFF in die Nelson Mandelabaai-metro sy gewig agter die beleërde ANC-metrostreek en Andile Lungisa ingegooi het.
Die EFF het Donderdag 'n verklaring uitgereik waarin hy sê hy steun die huidige administrasie van die munisipaliteit, "wat omsien na die belange van die armes en toegewyd is daaraan om die mense in sy gebied op te hef".
Andile Lungisa Foto: Argief
Die EFF het 'n groot rol in die verwydering van die voormalige DA-burgemeester, Athol Trollip, en sy koalisieregering gespeel. Die party se vennootskap met die DA in die metro het skipbreuk gely toe die DA nie sy mosie op nasionale vlak gesteun het om wysiging van die Grondwet om die onteiening van grond sonder vergoeding moontlik te maak nie. Die EFF-leier, Julius Malema, het toe Trollip se kop geëis.
Die EFF het saam met die ANC, UDM, UF en AIC teen Trollip gestem sodat sy teenstander Mongameli Bobani hom kon verslaan.
Hector Peter, sekretaris van die EFF in die metro, sê in 'n verklaring die munisipale regering kan op sy samewerking staatmaak.
Dit kom nadat die provinsiale ANC oorlog teen die streekleierskap en Lungisa verklaar het. Lungisa, wat deur die provinsiale uitvoerende raad gevra is om as raadslid te bedank, het geweier.
Peter het 'n beroep gedoen op koalisievennote om toe te sien dat die administrasie ongeskonde bly en nie verdeeldheid te saai nie.
"Moenie dat die koalisie gebruik word om die belange van sekere individue, politieke partye en eng faksie-agendas van enigiemand te bevorder nie. Tree opreg op met wedersydse respek om die belange van die inwoners te bevorder."